<classify> WAZIRI wa Mambo ya Ndani ya Nchi, Kangi Lugola ametumia saa tano kuwatuliza wananchi wa Tarafa ya Kimamba wilayani Kilosa, Mkoa wa Morogoro, ambao walikuwa na hasira kali wakilalamika kunyanganywa ardhi na wafugaji pamoja na Polisi kuwanyanyasa wananchi hao kwa kuwaweka ndani.Lugola aliwasili saa sita mchana jana akitokea mjini Morogoro kwa ajili ya kutekeleza ahadi yake kwa wananchi hao baada ya kuwaahidi wiki iliyopita alipofanya ziara katika tarafa hiyo ambayo ina wakazi zaidi ya 50,000, ili atatue kero zao za ardhi wakiwa na nyaraka zao za uthibitisho.Kabla ya mkutano wa hadhara na wananchi hao, waziri huyo alifanya kikao cha ndani na viongozi wa wilaya hiyo wakiongozwa na Mkuu wa Wilaya, Adam Mgoyi, kwa lengo viongozi hao kumpa sura halisi ya mgogoro huo ambao unaelekea uvunjifu wa amani.Aliwasili eneo la mkutano na kupokelewa na mabango ya wananchi yaliyokuwa yameandikwa ujumbe mbalimbali ikiwemo Polisi wa Dumila wanatumika kuwanyanyasa wananchi na Polisi wa Chanzulu wanakamata watu na kuwaweka ndani wananchi wanaotafuta haki ya ardhi, wafugaji wanapora ardhi zetu, polisi wanapewa rushwa na wafugaji kutuweka ndani.Akizungumza na mamia ya wananchi hao, Lugola amesema amefika kusikiliza kero zao baada ya kutoa ahadi yake wiki iliyopita, hivyo anatumaini wananchi hao wana vielelezo kama alivyowaagiza waje nazo katika mkutano huo.Lugola amesema Jeshi la Polisi halihusiki na masuala ya ardhi isipokuwa limekuwa likichukua hatua pale migogoro hiyo inapopelekea kwenye uhalifu ama uvunjifu wa amani.Alishangiliwa na wananchi hao alipowaita waje mbele ya meza kuu ili watoe kero zao, ndipo idadi kubwa waliitikia wito huku baadhi yao wakiwa na nyaraka mbalimbali kama walivyoelekezwa waje nazo katika mkutano huo.Licha ya wananchi hao kutoa kero mbalimbali, lakini tatizo kubwa walikuwa wanamtuhumu mfugaji maarufu katika wilaya hiyo, Lipasio Mbokoso, anayedaiwa kunyanganya ardhi zaidi ya ekari 270 ambazo wanadai sio zake, lakini anatumia nguvu ya fedha kuichukua ardhi ya wananchi hao.Waziri alimwita Mbokoso katika mkutano huo ili ajitetee kwa nyaraka zake, ndipo ikajulikana kuwa mfugaji huyo ardhi hiyo ni mali yake halali baada ya kushinda kesi iliyofunguliwa na wananchi hao mahakamani.Nyaraka zinaonesha Mbokoso ni mmiliki halali wa ardhi hii, na pia wananchi ambao nimewataja walifungua kesi, na Mbokoso akashinda kesi hiyo Mahakama Kuu, baadaye mkakata rufaa mkaenda Mahakama ya Rufaa, pia akashinda, ndugu wananchi naomba niwaeleze hakuna haja ya malumbano, huyu ni mmiliki halali wa mali hiyo, msidanganywe na mtu yeyote, fuateni sheria pamoja na kuiheshimu hukumu ya mahakama, amesema Lugola.  <topic>: KITAIFA 